text: Desarticulen una banda de proxenetes de l'Europa de l'Est que operaven a Mallorca
  16 maig 2021 20:37
  Els quatre detinguts captaven dones joves a Ucraïna i les obligaven a prostituir-se
  Funcionaris del Grup de Delinqüència Internacional del Cos Nacional de Policia varen aconseguir desarticular una banda organitzada que es dedicava al tràfic de blanques a nivell europeu i que operava a la nostra illa, i a més procediren a la detenció de quatre persones implicades en el cas.
  Segons informaren fonts policíaques, el grup es trobava integrat dins una màfia organitzada amb base a l'Europa de l'Est, probablement a Croàcia, que es dedica a captar dones residents a Ucraïna. Aquestes joves són enganyades per l'organització, que els ofereix feina al sector hostaler i allotjament, però després les obliga a exercir la prostitució.
  Segons s'ha pogut saber, la màfia facilita el viatge de les seves víctimes via Viena, i les du en primera instància a Madrid. Allà les retenen un dia i després les envien a Palma, on els sicaris que es dediquen a controlar les afectades s'asseguren durant un dia que aquestes no resultin problemàtiques.
  Si tot va com s'esperen els delinqüents, les incautes treballadores són retingudes contra la seva voluntat en un pis franc dedicat únicament a fer la tasca de «presó», els retiren la documentació i les informen que a partir d'aquell moment s'hauran de prostituir. Si les víctimes ofereixen resistència a les pretensions dels seus segrestadors, aquests empren amenaces de mort contra elles i contra les seves famílies, i fins i tot en alguns casos recorren a brutals agressions físiques per «convèncer-les».
  Una vegada que aquestes acceptaven, els proxenetes es quedaven tots els doblers que aconseguien, i fins i tot en una ocasió una de les prostitutes va ser apallissada perquè el cap de la banda considerà que havia recaptat pocs doblers.